Bekræftet: Samsung Galaxy Watch 4 får Google Assistant til sommer

Den længe ventede feature, Google Assistant, lander endelig på Galaxy Watch 4 til sommer, ifølge Samsung.

Samsung Galaxy Watch 4 blev lanceret i august forrige år med Wear OS 3, men Google Assistant var dog ikke ombord. Hverken Samsung eller Google kunne udmelde en bestemt tidsramme for, hvornår funktionen ville blive udrullet. Nu har Samsung endelig bekræftet, at Googles digitale assistent ankommer til Galaxy Watch 4, til sommer.

Bekræftelsen kommer fra Patrick Chomet, EVP og Head of Customer Experience Office hos Mobile eXperience Business, Samsung Electronics. Her fortæller han blandt andet, at Google Assistant på Galaxy Watch 4 vil få “hurtigere og mere naturlige stemmeinteraktioner, der muliggør hurtige svar og hjælp på farten.”

Chomet afslørede også, at Samsung arbejder på “forbedret funktionalitet” til deres tredjepartspartnere. Dette vil eksempelvis betyde, at man hurtigt ville kunne skifte sang eller pause musikken i Spotify med stemmen, igennem Google Assistant.

Derudover lægges der også fokus på at optimere Googles apps og tjenester til Galaxy Watch senere på året. Dette skal give en omfattende og gnidningsfri enhedsoplevelse, sammen med Android-smartphones.

Præcis hvornår udrulningen af Google Assistant finder sted, afslørede Samsung ikke. Nu har vi dog trods alt en nogenlunde tidsramme for, hvornår funktionen lander.

Læs også: Sony introducerer Xperia 1 IV

Bekræftet: Samsung Galaxy Watch 4 får Google Assistant til sommer